Mazupis
Mazupis (Mažupis, Malupis) – upelis pietų Lietuvoje, Varėnos rajone; Ūlos dešinysis intakas. Prasideda pamiškėje prie Dainavos kaimo, 4,5 km į šiaurės vakarus nuo Panočių. Teka į pietvakarius daugiausia Dainavos giria. Įteka Ūlon 34 km nuo jos žiočių, 2 km į pietryčius nuo Kašėtų. Aukštupio ir vidurupio vaga iki Ūtos ištiesinta. Įrengti du tvenkiniai – Grišoniškių ir Noškūnų. Žemupys teka pro smulkiagrūdžio smėlio storymę (18,5–27,5 m), todėl, priklausomai nuo klimato sąlygų, upelis dažniausiai Ūlos nepasiekia, bet pradingsta pakeliui. Be to, žemupyje Mazupis sudaro Mačiulos (Martelės) ežerėlį, kuris irgi dažnai visiškai nusenka. Prie Mazupio įsikūrę kaimai: Grišoniškės, Pakaniavys, Stoniūnai, Ūta.